钦定古今图书集成/明伦汇编/氏族典/第215卷 > 何福
## 钦定古今图书集成/明伦汇编/氏族典/第215卷 > 何福

按《明外史何福传》：“福，凤阳人。洪武初，累战功为金吾
后卫指挥同知，从征云南有功，擢都督佥事。二十四
年拜平羌将军，讨越州叛蛮阿资，破降之。三十六年，
拜征卤左将军，副西平侯讨平缅叛酋刁干孟，干孟
惧，乞降。已而平西侯卒，干孟竟不降。复拜福征卤将
军往讨，擒干孟以归，降其众七万。建文元年还京师”，
进都督同知，进左都督。与盛庸、平安会兵御燕师，战
淮南北，不利，奔还。成祖即位，以福宿将知兵，命充总
兵官，镇宁夏，节制山、陕、河南诸军。永乐四年备灵州，
移镇甘肃，封为宁远侯。八年，帝北征，召福从出塞。初，
帝以福有才略，宠任逾诸将。有请辄听，福亦引嫌，有
事未尝专决。帝以此益重福。比为通侯，志寖骄，军中
数违节度。群臣有言其罪者，帝犹曲意容之，而福怏
怏有怨言。及师还，都御史陈瑛劾福。福惧，自缢死，爵除。